Ôd soboty do soboty: 12.05.2018
05-05-2018: Facebook łōnczy… terrorystōw
Tysiōnce terrorystōw zwiōnzanych z Islamskim Państwym łōnczy sie ze sobōm bez Facebooka – pokŏzoł raport ôd Counter Extremism Project. Terrorysty poznŏwajōm sie, budujōm robocze nece, a rekrutujōm nowych człōnkōw dziynki sztandardowyj ôpcyji doradzōnych kamratōw na Facebooku. Algorytmy szukaniŏ serwisu niy majōm żŏdnych ôgraniczyń i nadŏwajōm sie perfekt do cylōw ôd terrorystycznych ôganizacyjōw.
Przedstŏwiciel Facebooka skōmyntowoł sprawa. Podug niego w serwisie niy ma placu na terroryzmus, a fyrma bydzie dalij inwestować milijōny funtōw we ludzi a technologijo, coby gibko badać a wyciepować terrorystyczno materyjo.
Źrōdło: The Telegraph
09-05-2018: Kryzys irański
Jak Iran bydzie robiōł przi zdobyciu atōmowyj bōmby, to Saudyjskŏ Arabijŏ tyż jōm zbuduje – ôbznojmiōł Adel al-Jubeir, minister sprŏw zagranicznych Saudyjskij Arabije. “Zrobiymy wszysko, coby chrōnić naszych ludzi” – pedzioł.
Iran rozważuje powrōt do swojich nuklearnych planōw po tym, jak USA cofły sie z miyndzynarodowyj, antyatōmowyj zgody, a dały sie do wkludzaniŏ sankcyjōw. Decyzyjŏ ôd Donalda Trumpa sprawiyła moc kōmyntarzy a reakcyjōw ôd roztōmajtych strōn, co sōm zwiōnzane ze sprawōm: niy ino Iranu a USA, ale tyż sōmsiadōw Iranu w regiōnie a inkszych państw, co kiejś podpisowały ta zgoda.
Źrōdło: Newsweek
10-05-2018 Cyl: chycić los Europy w swoje rynce
“To już niy ma tak, co Stany Zjednoczōne bydōm nŏs chrōnić” – pedziała kanclyrz Angela Merkel w Aachen we przemōwiyniu na przileżytość nagrody do francuskigo prezydynta Emmanuela Macrona. “Europa potrzebuje radszy chycić swōj los we włŏsne rynce. To je cyl na prziszłość”.
Jeji słowa kōmyntatory czytajōm choby ôdpowiydź na polityka “Nojsōmprzōd Ameryka” ôd Donalda Trumpa. Skuli nij zmiyniŏ sie wiara miyndzy człōnkami we fungowanie NATO a w kōncepcyjŏ amerykańskigo “ôchrōnnygo paryzŏla”.
Źrōdło: Bloomberg
11-05-2018 My niy sōm wasale ôd USA
Na irańsko decyzyjŏ ôd Donalda Trumpa jeszcze siylnij zareagowoł francuski minister finansōw, Bruno Le Maire. “Chcymy być wasalami ôd USA, co durś trzimiōm sie ich kiecy? – spytoł sie – Abo chcymy padać, co mōmy włŏsne ekōnōmiczne geszefta i bydymy rozwożować, coby durś handlować z Iranym?”. Ku tymu minister zagranicznych spraw – Jean-Yves Le Drian – przidoł, co Europejczyki patrzōm zrobić wszysko, coby chrōnić interesy ôd swojich fyrmōw.
Europejskie regiyrōnki patrzōm, coby niy stracić milijardōw dolarōw skuli sankcyjōw na Iran, kiere nazod wkludzŏ amerykański prezydynt.
Źrōdło: CBS News
szl_Latn ita_Latn szl_Latn szl_Latn eng_Latn szl_Latn szl_Latn szl_Latn zul_Latn szl_Latn szl_Latn szl_Latn bos_Latn szl_Latn szl_Latn szl_Latn zho_Hans